شەفەق نیوز/ لافاوەیل  تونیگ بڕیگ لە ناوچەیل باکوور و خوەرئاوا و ناوڕاس سوودان گردە وەر، و چەن ئاواییگ و پڕۆژەیگ کشتوکاڵی وەتەواوی ماڵێد، ک بویە هووکار زەرەدەیل گەورەیگ.
ئاو لافاوەیل لە ویلایەت چەم نیل ٤ ئاوای لەلای کەمەو ماڵێد، و ٦٠٠ ماڵ وە تەواوی ویران کرد، و سەدان سەر لە ئاژەڵ خەڵکەگە مردارەو کرد.
لافاوەگە دوو ری سەرەکی ناوبەین باکوور سوودان و خوەرئاوای لە خەرتووم پایتەخت بڕێد، ک ناچار خەڵکەگە کرد وەرەو شوینەیلیگتر بان بگرنەوەر، لە رەوشەیل مرۆیی و تەندروسی سەختیگ.
